b'\n_START_ARTICLE_\nK-19\n_START_PARAGRAPH_\nK-19 oli Neuvostoliiton ensimm\xc3\xa4inen Projekti 658 -luokan (ven. \xd0\x9f\xd1\x80\xd0\xbe\xd0\xb5\xd0\xba\xd1\x82 658, NATO-koodi Hotel) ydink\xc3\xa4ytt\xc3\xb6inen, ydink\xc3\xa4rkiohjuksilla varustettu SSBN-sukellusvene.\n_START_SECTION_\nRakentaminen\n_START_PARAGRAPH_\nVeneen k\xc3\xb6linlasku oli 17. lokakuuta 1958. Vene laskettiin vesille 8. huhtikuuta 1959. Vesillelaskun yhteydess\xc3\xa4 pidetty kastamisseremonia ei sujunut odotusten mukaisesti, sill\xc3\xa4 samppanjapullo ei rikkoutunut osuessaan aluksen kylkeen. Miehist\xc3\xb6 piti tapahtumaa huonona enteen\xc3\xa4. Lopullisesti K-19 valmistui 12. lokakuuta 1960 ja luovutettiin 30. huhtikuuta 1961.\n_START_SECTION_\nYdinonnettomuus\n_START_PARAGRAPH_\n4. elokuuta 1961 K-19, komentajanaan kapteeni Nikolai Vladimirovit\xc5\xa1 Zatejev, oli harjoituksissa pohjoisella Atlantilla l\xc3\xa4hell\xc3\xa4 Gr\xc3\xb6nlannin etel\xc3\xa4osaa. Harjoitusten aikana aluksen ydinreaktorien j\xc3\xa4\xc3\xa4hdytysj\xc3\xa4rjestelm\xc3\xa4\xc3\xa4n tuli vakava vuoto. Vuodon seurauksena tyyrpuurin puoleinen reaktori sammui, joka puolestaan aiheutti j\xc3\xa4\xc3\xa4hdytyspumppujen pys\xc3\xa4htymisen. My\xc3\xb6s radioj\xc3\xa4rjestelm\xc3\xa4\xc3\xa4n tuli ongelmia ja K-19 menetti mahdollisuutensa kommunikoida Neuvostoliiton tukikohdan kanssa. Reaktorin l\xc3\xa4mp\xc3\xb6tila nousi hallitsemattomasti 800 asteeseen, sill\xc3\xa4 veneeseen ei Zatejevin vaatimuksista huolimatta ollut asennettu reaktorien varaj\xc3\xa4\xc3\xa4hdytysj\xc3\xa4rjestelm\xc3\xa4\xc3\xa4._NEWLINE_Vaikka ydinreaktorionnettomuus ei voi aiheuttaa ydinr\xc3\xa4j\xc3\xa4hdyst\xc3\xa4, kapteeni uskoi, ett\xc3\xa4 onnettomuudesta aiheutuva s\xc3\xa4teilyvuoto tai mahdollinen r\xc3\xa4j\xc3\xa4hdys voitaisiin Yhdysvalloissa tulkita ydiniskuksi. V\xc3\xa4\xc3\xa4rink\xc3\xa4sitys voisi pahimmassa tapauksessa aiheuttaa ydinaseilla k\xc3\xa4yt\xc3\xa4v\xc3\xa4n sodan._NEWLINE_Varaj\xc3\xa4\xc3\xa4hdytysj\xc3\xa4rjestelm\xc3\xa4n puuttumisen vuoksi kapteeni Zatejev joutui tekem\xc3\xa4\xc3\xa4n vaikean p\xc3\xa4\xc3\xa4t\xc3\xb6ksen: kahdeksan miehist\xc3\xb6n j\xc3\xa4sent\xc3\xa4 laitettiin rakentamaan improvisoitua j\xc3\xa4\xc3\xa4hdytysj\xc3\xa4rjestelm\xc3\xa4\xc3\xa4. Ty\xc3\xb6 altisti heid\xc3\xa4t pitk\xc3\xa4ksi aikaa voimakkaalle radioaktiiviselle s\xc3\xa4teilylle, sill\xc3\xa4 ryhm\xc3\xa4n k\xc3\xa4ytt\xc3\xa4m\xc3\xa4t kemikaalisuojapuvut eiv\xc3\xa4t torjuneet s\xc3\xa4teily\xc3\xa4. Radioaktiivisuudelta suojaavia varusteita aluksella ei ollut._NEWLINE_V\xc3\xa4liaikainen j\xc3\xa4\xc3\xa4hdytysj\xc3\xa4rjestelm\xc3\xa4 saatiin toimintakuntoon, mutta korjaust\xc3\xb6iden aikana radioaktiivinen h\xc3\xb6yry levisi ilmastointij\xc3\xa4rjestelm\xc3\xa4\xc3\xa4n. Osa aluksesta saastui ja koko miehist\xc3\xb6 sai huomattavan s\xc3\xa4teilyannoksen. Reaktorin j\xc3\xa4\xc3\xa4hdytysj\xc3\xa4rjestelm\xc3\xa4\xc3\xa4 korjanneet sotilaat kuolivat s\xc3\xa4teilyn aiheuttamiin vammoihin viikon sis\xc3\xa4ll\xc3\xa4. _NEWLINE_Vaikka aluksen radioj\xc3\xa4rjestelm\xc3\xa4 oli vaurioitunut, K-19 sai l\xc3\xa4hetetty\xc3\xa4 heikkotehoisen h\xc3\xa4t\xc3\xa4kutsun, jonka dieselk\xc3\xa4ytt\xc3\xb6inen S-270-sukellusvene kuuli. My\xc3\xb6s l\xc3\xa4hell\xc3\xa4 olleet amerikkalaiset sota-alukset kuulivat viestit ja tarjoutuivat auttamaan. K\xc3\xa4ynniss\xc3\xa4 ollut kylm\xc3\xa4 sota sai Zatejevin kuitenkin pelk\xc3\xa4\xc3\xa4m\xc3\xa4\xc3\xa4n, ett\xc3\xa4 Neuvostoliiton sotasalaisuudet voisivat t\xc3\xa4ll\xc3\xb6in levit\xc3\xa4 amerikkalaisten tietoon. Kapteeni p\xc3\xa4\xc3\xa4ttikin purjehtia kohtaamaan S-270:n, joka voisi hinata aluksen takaisin tukikohtaan._NEWLINE_Aluksen saavuttua telakalle sen vaurioituneet reaktorit vaihdettiin uusiin kaksi vuotta kest\xc3\xa4neess\xc3\xa4 prosessissa. Korjausty\xc3\xb6n aikana havaittiin, ett\xc3\xa4 onnettomuuden syyn\xc3\xa4 oli ollut reaktorien alkuper\xc3\xa4ist\xc3\xa4 j\xc3\xa4\xc3\xa4hdytysj\xc3\xa4rjestelm\xc3\xa4\xc3\xa4 hitsattaessa tapahtunut virhe. Korjauksien p\xc3\xa4\xc3\xa4tytty\xc3\xa4 K-19 palasi aktiivipalvelukseen. Onnettomuuden my\xc3\xb6t\xc3\xa4 alus oli saanut uuden lempinimen, \xe2\x80\x9dHiroshima\xe2\x80\x9d._NEWLINE_Aluksella palveli my\xc3\xb6skin upseerina Vasili Aleksandrovitsh Arhipov. H\xc3\xa4n p\xc3\xa4\xc3\xa4si n\xc3\xa4kem\xc3\xa4\xc3\xa4n 8:n sukellusvenemiehen saamia s\xc3\xa4teilyvammoja, ja n\xc3\xa4in tuli vakuuttuneeksi ydinaseitten vaaran aiheuttamasta inhimillisest\xc3\xa4 k\xc3\xa4rsimyksest\xc3\xa4. My\xc3\xb6hemmin Arhipov osallistui sukellusveneupseerina Kuuban ohjuskriisiin, ja h\xc3\xa4n esti ydinasehy\xc3\xb6kk\xc3\xa4yksen atomitorpedoa k\xc3\xa4ytt\xc3\xa4en Yhdysvaltain laivastoa vastaan. Vasili A. Arhipov menehtyi my\xc3\xb6hemmin munuaissy\xc3\xb6p\xc3\xa4\xc3\xa4n vuonna 1998.\n_START_SECTION_\nT\xc3\xb6rm\xc3\xa4ys\n_START_PARAGRAPH_\n15. marraskuuta 1969 kello 7:13 K-19 ja yhdysvaltalainen ydink\xc3\xa4ytt\xc3\xb6inen hy\xc3\xb6kk\xc3\xa4yssykellusvene USS Gato (SSN-615) t\xc3\xb6rm\xc3\xa4siv\xc3\xa4t toisiinsa Barentsinmerell\xc3\xa4 60 metrin syvyydess\xc3\xa4. T\xc3\xb6rm\xc3\xa4yksess\xc3\xa4 K-19:n keulan kaikuluotainj\xc3\xa4rjestelm\xc3\xa4 tuhoutui t\xc3\xa4ysin ja keulan torpedoputkien suojukset k\xc3\xa4rsiv\xc3\xa4t vaurioita. K-19 p\xc3\xa4\xc3\xa4si kuitenkin pintaan omin voimin, korjattiin ja palasi my\xc3\xb6hemmin palvelukseen. USS Gato ei my\xc3\xb6sk\xc3\xa4\xc3\xa4n k\xc3\xa4rsinyt vakavia vaurioita.\n_START_SECTION_\nTulipalo\n_START_PARAGRAPH_\n24. helmikuuta 1972 K-19:ll\xc3\xa4 syttyi tulipalo aluksen ollessa 1\xc2\xa0300 kilometrin p\xc3\xa4\xc3\xa4ss\xc3\xa4 Newfoundlandista 120 metrin syvyydess\xc3\xa4. 28 merimiest\xc3\xa4 sai surmansa tulipalossa. Tulipalo aiheutui hydraulinesteiden vuodosta kuuman suodattimen p\xc3\xa4\xc3\xa4lle. Sukellusvene onnistui nousemaan pintaan sota-alusten evakuoidessa miehist\xc3\xb6n j\xc3\xa4senet lukuun ottamatta 12 per\xc3\xa4torpedohuoneeseen loukkuunj\xc3\xa4\xc3\xa4nytt\xc3\xa4 miehist\xc3\xb6n j\xc3\xa4sent\xc3\xa4. Myrsky viiv\xc3\xa4stytti aluksen hinausta eik\xc3\xa4 per\xc3\xa4n torpedohuoneeseen p\xc3\xa4\xc3\xa4sty konehuoneen olosuhteiden takia. Myrskyn laantuessa K-19 hinattiin Severomorskiin 4. huhtikuuta ja loukkuunj\xc3\xa4\xc3\xa4neet miehet pelastettiin heid\xc3\xa4n vietetty\xc3\xa4\xc3\xa4n 24 p\xc3\xa4iv\xc3\xa4\xc3\xa4 valottomassa ja l\xc3\xa4mmitt\xc3\xa4m\xc3\xa4tt\xc3\xb6m\xc3\xa4ss\xc3\xa4 torpedohuoneessa. Pelastusoperaatio kesti yli 40 p\xc3\xa4iv\xc3\xa4\xc3\xa4 ja k\xc3\xa4sitti yli 30 alusta. K-19:n vauriot korjattiin j\xc3\xa4lleen kerran ja alus palasi palvelukseen.\n_START_SECTION_\nTunnustus\n_START_PARAGRAPH_\n1. helmikuuta 2006 entinen Neuvostoliiton presidentti Mihail Gorbat\xc5\xa1ov esitti Norjan Nobel-komitealle, ett\xc3\xa4 K-19:n miehist\xc3\xb6lle tulisi antaa Nobel-palkinto sen 4. elokuuta 1961 tekem\xc3\xa4st\xc3\xa4 ty\xc3\xb6st\xc3\xa4, joka saattoi est\xc3\xa4\xc3\xa4 ydinsodan. Kapteeni Nikolai Zatejev palkittiin pokaalilla.\n_START_SECTION_\nNykytila\n_START_PARAGRAPH_\nK-19 poistettiin k\xc3\xa4yt\xc3\xb6st\xc3\xa4 vuonna 1991 ja se j\xc3\xa4i odottamaan romutusta. Vuonna 2003 romutuksesta vastannut Nerpan telakka ilmoitti, ett\xc3\xa4 vene romutetaan \xe2\x80\x9dpian\xe2\x80\x9d. Elokuussa 2006 ven\xc3\xa4l\xc3\xa4issyntyinen, nyky\xc3\xa4\xc3\xa4n Liettuan kansalainen suurliikemies Vladimir Romanov osti K-19-veneen itselleen. H\xc3\xa4nen aikomuksenaan on kunnostaa vene museokuntoon.\n_START_SECTION_\nElokuva\n_START_PARAGRAPH_\nVuonna 2002 julkaistiin sukellusveneest\xc3\xa4 kertova elokuva K-19 \xe2\x80\x93 The Widowmaker. Rooleissa olivat muun muassa Harrison Ford ja Liam Neeson. Elokuva ei ollut taloudellinen menestys: sata miljoonaa dollaria maksanut elokuva tuotti lopulta vain n. 66 miljoonaa.'